Poliţia Capitalei a fost sesizată luni, prin 112, cu privire la faptul că în interiorul Curţii de Apel Bucureşti se află o bombă. Autorităţile au evacuat clădirea şi a fost solicitat şi sprijin pirotehnic. Alarma s-a dovedit a fi una falsă.

FOTO: Inquam Photos / Octav Ganea

UPDATE: Alerta cu bombă de la Curtea de Apel Bucureşti s-a dovedit falsă, în urma controalelor desfăşurate în clădire, anunţă Poliţia Română, care precizează că vor fi făcute verificări pentru găsirea bărbatului care a sesizat prin 112 existenţa unui dispozitiv exploziv şi vor fi luate măsurile care se impun, relatează News.ro.

„Controlul efectuat de Serviciul Pirotehnic s-a încheiat. Apelul 112 nu se confirmă. Se fac verificări pentru depistarea apelantului şi dispunerea măsurilor legale”, anunţă Poliţia Română.

Potrivit Agerpres, au fost luate măsuri din competenţă şi urmează ca Biroul Pirotehnic al IGPR să desfăşoare activităţile specifice acestei situaţii. Apelul a fost primit în jurul orei 12,20.

Palatul de Justiţie, unde funcţionează Curtea de Apel Bucureşti şi Judecătoria Sector 5, a fost evacuat, au informat reprezentanţii CAB.